
[image: ]


[bookmark: _GoBack]

Sporočilo za javnost

Župana Štihca sprejel novi minister za Slovence v zamejstvu in po svetu

Murska Sobota,  12. marec 2014 – Župan Anton Štihec se je včeraj sestal z novim ministrom  za Slovence v zamejstvu in po svetu Gorazdom Žmavcem. Pred odhodom župana Štihca v pobrateno mesto Bethlehem v Pennsylvaniji, kamor je župana na pobudo bivšega veleposlanika v ZDA povabila bivša ministrica Tina Komel, se je minister želel seznaniti s podrobnostmi glede obiska ter zgodovino sodelovanja z mestom, kjer živi številčna slovenska skupnost, ki ima svoje korenine predvsem v Prekmurju. Tudi minister Žmavc spodbuja sodelovanje Mestne občine Murska Sobota s pobratenim mestom v ZDA in se pridružuje mnenju svoje predhodnice, da je obisk pomemben  tako zaradi samozavesti in  ohranjanja slovenske identitete naših izseljencev v tujini, kot tudi zaradi navezav gospodarskih stikov med mestoma in državama.

Župan se bo v pobratenem mestu Bethlehemu 22. marca skupaj z veleposlanikom Republike Slovenije v ZDA Božom Cerarjem in generalnim konzulom v Clevelandu Jurčkom Žmaucem udeležil slovesnosti ob 100. obletnici slovenske cerkve sv. Jožefa, ki so jo s svojimi sredstvi in močmi zgradili naši tamkajšnji izseljenci. 

Sicer pa je pogovor z ministrom Žmavcem potekal tudi glede sodelovanja Mestne občine Murske Sobote s porabskimi Slovenci ter generalnim konzulatom v Monoštru. Župan in minister sta se dogovorila, da bo Urad  vlade Republike Slovenije za Slovence v zamejstvu in po svetu v sodelovanju z Mestno občino Murska Sobota  jeseni organiziral poslovno konferenco za slovenske podjetnike, ki živijo zunaj naših meja, na madžarski, avstrijski ali hrvaški strani. Minister si je za prioritetno nalogo namreč zadal spodbujanje čezmejnega sodelovanja na področju malega gospodarstva. 

Dodatne informacije: 

Mestna občina Murska Sobota 
T: 02 525 16 19, 031 323 555
E: vida.lukac@murska-sobota.si

